Anafora dalam Teks Ilmiah berdasarkan Analisis Kontrastif
Midiyana Mohamad 
midiy165@salam.uitm.edu.my 
Universiti Teknologi MARA
Mohammad Fadzeli Jaafar
fadzeli@ukm.my
Pusat Pengajian Bahasa dan Linguistik
Universiti Kebangsaan Malaysia
Abstrak

Makalah ini membincangkan aspek anafora dalam teks ilmiah. Anafora bermaksud rujukan semula yang bertujuan untuk mengurangkan pengulangan unsur bahasa yang sama dalam sesuatu ayat atau wacana.  Fungsi anafora adalah untuk memperlihatkan kesempurnaan makna, kepelbagaian gaya dan pertautan idea.  Tujuan makalah ini adalah untuk membandingkan penggunaan anafora dalam bahasa Melayu dan bahasa Inggeris berdasarkan teks Blue Ocean Strategy (2005) yang diterjemahkan sebagai  “Strategi Laut Biru” oleh Yayasan Kajian dan Strategi Melayu.  Unsur anafora dalam teks terjemahan ini akan dianalisis berdasarkan pendekatan analisis kontrastif. Kajian ini menerapkan model pautan yang telah dicadangkan oleh Halliday (2004).  Fokus kajian ini ialah rujukan personal dan rujukan demonstratif.  Berdasarkan analisis, kajian ini mendapati bahawa penggunaan unsur anafora dalam teks bahasa Inggeris dan bahasa Melayu sedikit berbeza kerana bergantung kepada kesesuaiannya dengan sesuatu teks dan bahasa tersebut umpamanya penggunaan anafora ‘ini’ yang boleh digantikan dengan anafora it, this atau the dalam bahasa Inggeris. Hal ini menunjukkan sesuatu unsur anafora itu tidak semestinya mendapat padanan satu lawan satu antara dua bahasa yang berbeza.

Abstract
This paper discuss about the anaphora in scientific text. Anaphora means the reference which aims to reduce the repetition of the same language elements in a sentence or discourse. The function of anaphora is to show the perfection in the meaning, style diversity and the cohesion of ideas. The purpose of this paper is to compare the use of anaphora in Malay and English base on the Blue Ocean Strategy (2005) text, which was translated to Malay as Strategi Laut Biru by the Foundation for Research and Malay Strategic. Anaphora elements in the translated text will be analyzed based on the contrastive analysis approach. This study was applied the cohesion model proposed by Halliday (2004). The focus of this study are the personal reference and demonstrative reference. Based on the analysis, this study found that the use of anaphora in English and Malay language was slightly different depending on the suitability of a language and a text. For example the use of anaphora ini in Malay can be replaced by anafora ‘it’, ‘this’ or ‘the’ in English. This indicates that an element of anaphora that is not necessarily one to one match between two different languages.

Pengenalan  

Anafora membawa maksud kata atau frasa yang mengaitkan maklumat baru dengan entiti yang pernah disebut, iaitu anteseden (Radiah Yusof dan Noraini Ismail, 2000). Proses yang menghubungkan anafora dengan anteseden disebut sebagai rujukan anafora. Tujuan penggunaannya adalah untuk mengurangkan pengulangan unsur bahasa yang tertentu dalam ayat atau wacana serta mengurangkan jumlah perkataan agar dapat menghasilkan kesempurnaan makna, kepelbagaian gaya dan pertautan idea. Asmah (2005:114) menyatakan anafora ialah pengganti yang digunakan sesudah menyebut sesuatu kata atau rangkai kata  agar kata atau rangkai kata itu tidak diulang-ulang untuk menghindari kebosanan. Berdasarkan pemerhatian, Asmah mendapati bahawa anafora lebih banyak digunakan berbanding katafora dalam penulisan saintifik
.  Hal ini memberi gambaran bahawa anafora adalah unsur bahasa yang penting dalam karya saintifik.  Penelitian yang khusus tentang anafora akan dapat memperlihatkan apakah bentuk anafora yang lazimnya digunakan dalam karya saintifik dan bagaimana unsur ini berfungsi. Makalah ini secara khusus akan membandingkan penggunaan anafora dalam bahasa Melayu dan bahasa Inggeris berdasarkan teks Blue Ocean Strategy oleh W.Chan Kim & Renée Mauborgne (2005), dengan terjemahan  “Strategi Laut Biru” oleh Yayasan Kajian dan Strategi Melayu.  Kajian ini menggunakan pendekatan analisis kontrastif, iaitu membandingkan penggunaan anafora dalam teks terjemahan berdasarkan model pautan Halliday dan Hasan (1976). 
Hubungan anaforik antara sesuatu bentuk atau struktur bahasa adalah berbeza mengikut bahasa dan juga genre. Menurut McCarthy (1991), bahasa Inggeris mempunyai cara yang berbeza dalam membuat perujukan yang berkaitan dengan anafora dalam sesuatu wacana, misalnya it, this, dan that yang tidak boleh diterjemahkan satu lawan satu ke dalam bahasa lain, walaupun dalam satu bahasa yang lebih kurang sama ataupun bahasa yang serumpun seperti antara bahasa Jerman, bahasa Perancis dan juga bahasa Sepanyol. 
Hatim & Mason (1990), menjelaskan kata ganti nama diri dalam bahasa Inggeris, gender dan bilangan dapat dinyatakan kata ganti nama diri ketiganya (he/she/it/they).  Bagaimanapun gender tidak dapat digambarkan dalam kata ganti nama diri pertama dan kedua. Bagi bahasa Melayu pula terdapat dua kata ganti nama jamak yang merujuk kepada kata ganti nama diri pertama (kami/kita). Oleh itu, perbezaan antara sistem bahasa tersebut sedikit sebanyak akan menyebabkan kehilangan atau pertambahan maklumat dalam penterjemahan.
Kajian Lepas tentang Anafora
Kajian berkaitan anafora ini agak popular dalam kalangan penyelidik Barat misalnya oleh Reinhart (1983); Bosch (1983); Aoun (1985); Cornish (1986, 1999); A.Fox (1993, 1996); Geluykens (1994); Van Hoek (1997); Huang (2000); Barss (2003) dan Safir (2004). Reinhart (1983) misalnya mengkaji anafora pada peringkat ayat dan hubungan anafora dari aspek semantic. Cornish (1986 & 1999), meneliti hubungan anafora dan wacana dengan membandingkan antara bahasa Inggeris dan bahasa Perancis.  Huang (2000) pula mengkaji anafora merentasi sempadan linguistik, manakala Geluykens (1994), melihat aspek pragmatik dalam anafora dan Safir (2004) membina teori yang komprehensif dan melihat pendekatan serta peranan anafora dalam sintaksis. 

Di Malaysia pula kebanyakan kajian lebih tertumpu kepada kohesi dan rujukan yang secara tidak langsung menyentuh tentang anafora, misalnya Sanat  (1996), Fook Khoon (1996), Sou Wan (1996), Kalaivani (2004) dan Asma ( 2005). Kajian-kajian tersebut melihat hubungan pertautan atau kohesi yang wujud dalam sesuatu teks. Untuk mewujudkan pertautan, terdapat pelbagai sarana kohesif yang terperinci seperti yang dikemukakan oleh Halliday & Hassan (1976) dalam karya mereka yang berjudul Cohesion in English. Mereka telah mengelompokkan sarana-sarana tersebut ke dalam lima kategori iaitu:
a) pronominal (kata ganti);

b) substitusi (penggantian);

c) elipsis;
d) konjungsi; dan
e) leksikal
Kebanyakan kajian yang ada di Malaysia, menggunakan pendekatan Halliday & Hassan (1976) dengan memasukkan semua sarana yang dikemukakan tanpa memfokus secara khusus kepada aspek anafora, misalnya kajian oleh Sanat (1996) yang mengkaji tautan dalam rencana pengarang akhbar Utusan Zaman. Kajian tersebut merupakan kajian yang mendalam tentang aspek kohesi wacana berita akhbar berbahasa Melayu. Asma (2005), juga turut mengkaji aspek kohesi dalam akhbar bahasa Melayu. Manakala Fook  Khon (1996) melihat hubungan kohesi dalam bahasa Melayu dan bahasa Inggeris yang dikaitkan dengan aspek terjemahan. Sou Wan, (1996) pula mengkaji rujukan ganti nama dalam teks penulisan pelajar-pelajar di peringkat sekolah rendah. 
Terdapat satu kajian yang dibuat oleh Radiah Yusoff dan Nor ‘Aini  Ismail (2000), iaitu berkaitan ‘Anafora dan Katafora’. Anafora dibincangkan dengan memasukkan contoh-contoh aplikasi penggunaannya dalam teks bertulis. Mereka mendapati rujukan anafora ini ialah rujukan yang menghubungkan anafora dengan praseden
 iaitu unsur yang telah disebut. Anafora lebih mudah dikenal pasti berbanding praseden kerana terdapatnya maklumat linguistik dan bukan linguistik yang mempengaruhi kejituan, ketepatan dan kecepatan yang menghubungkan anafora dengan praseden. Lanjutan daripada kajian ini, mereka juga telah membuat kajian berkaitan “Kohesi dalam Wacana Bertulis” (2002), yang memfokus kepada rujukan anafora dengan menggunakan artikel yang dipetik daripada Majalah Al Islam. Mereka menyimpulkan bahawa penggunaan anafora sebagai satu daripada kesan istimewa dan alat kohesi oleh penulis rencana dalam kajian itu telah memvariasikan stail dan mengurangkan jumlah perkataan yang perlu digunakan, di samping memperlihatkan pertautan antara bahagian-bahagian yang berbeza dalam sesuatu teks. Hal ini menunjukkan kepentingan anafora dalam penulisan. 
Berdasarkan perbincangan di atas, didapati kebanyakan kajian tidak menyentuh anafora secara khusus atau membandingkan bentuk anafora di antara bahasa Inggeris dengan bahasa Melayu. Antara aspek yang dilihat ialah kohesi dalam akhbar dan hasil karya pelajar, yang hanya menyentuh aspek anafora secara tidak langsung. Kajian tentang alat-alat kohesi dari bahasa Inggeris ke bahasa Melayu seperti yang dibuat oleh Fook Khoon (1996) juga hanya mengaitkan anafora itu secara tidak langsung sebagai satu daripada alat kohesi. 

Kajian ini akan memfokuskan penggunaan anafora dalam bahasa Inggeris dan bahasa Melayu berdasarkan teks ilmiah. Antara kajian secara kontrastif yang pernah dibuat tentang anafora ialah Fook  Khon (1996) yang melihat hubungan kohesi dalam bahasa Melayu dan bahasa Inggeris yang menggunakan pendekatan terjemahan yang ditulis dalam bahasa Inggeris. Leelany Ayob (2008), telah membuat satu kajian terjemahan bahasa Inggeris ke bahasa Melayu berkenaan satu daripada jenis anafora, iaitu Pronoun (kata ganti nama). Kajiannya tertumpu pada Pronoun Interplay , misalnya I, you, we, us, our. Satu lagi kajian yang turut membandingkan antara dua bahasa ialah kajian dari luar negara yang dibuat oleh F. Cornish (1986). Kajiannya menjurus kepada rujukan anafora, iaitu “Anaphoric Relations in English and French”. Cornish telah membincangkan rujukan anafora bahasa Inggeris dan bahasa Perancis dengan terperinci.
Oleh itu adalah signifikan mengkaji aspek anafora dalam bahasa Inggeris dan bahasa Melayu khususnya dalam teks ilmiah. Hal ini kerana persoalan tentang masalah penggunaan anafora untuk mewujudkan pertautan dalam sesuatu wacana penulisan bahasa Melayu dan bahasa Inggeris ini menyebabkan kesukaran untuk menghasilkan satu bentuk penulisan teks ilmiah yang berkesan serta mudah difahami oleh para pembaca. Menurut J. Pretorius (2005):
“An important component of the comprehension process is the reader's ability to integrate current information with information mentioned earlier in a text. One aspect of this integration process involves anaphoric resolution”.  
Pernyataan di atas menjelaskan bahawa proses untuk memahami sesuatu teks itu ialah kebolehan seseorang pembaca untuk menghubungkaitkan antara maklumat semasa dengan maklumat yang telah dinyatakan sebelumnya. Salah satu daripada aspek yang terlibat dalam usaha untuk menghubungkaitkan maklumat-maklumat tersebut ialah rujukan anafora. 
Metodologi Kajian
Kajian ini mengaplikasi pendekatan analisis kontrastif untuk mengenal pasti dan menganalisis bentuk rujukan yang digunakan dalam teks terjemahan bahasa Inggeris dan bahasa Melayu. Analisis kontrastif ialah perbandingan dua bahasa atau lebih untuk mengenal pasti perbezaan dan persamaan aspek linguistik tertentu antara bahasa-bahasa yang terlibat. Menurut Johanson & Hofland (1994:25), perbandingan sesuatu bahasa itu sangat penting sama ada dari perspektif teori mahupun aplikasinya. Perbandingan ini akan mendedahkan perkara-perkara yang umum dan khusus  dalam sesuatu bahasa kerana hal itu penting untuk pemahaman bahasa itu secara umumnya dan juga penting untuk kajian bahasa-bahasa yang dibandingkan. Perkara-perkara umum ini bermaksud ciri-ciri bahasa yang boleh dimiliki oleh semua bahasa yang menunjukkan wujudnya persamaan dalam bahasa-bahasa itu, manakala perkara-perkara khusus ialah ciri-ciri bahasa yang menyebabkan sesuatu bahasa itu berbeza dengan satu bahasa yang lain. Satu versi kukuh berkaitan analisis kontrastif mendakwa bahawa perbezaan struktur antara dua bahasa, iaitu struktur bahasa bagi L1 dan L2, memberi keputusan pemindahan yang negatif disebabkan pemindahan kebiasaan yang lama kepada satu kebiasaan yang baru.Walau bagaimanapun, versi analisis kontrastif ini hanya ramalan secara semula jadi dan tidak selalunya benar. Kesilapan yang dilakukan oleh pelajar memberi satu wawasan yang lebih baik dalam proses pembelajaran bahasa. (Khazriyati, Tan & Marlyna, 2006)
Menurut Fook Khoon (1996), istilah ’analisis kontrastif’ ini pertama kali digunakan oleh Benjamin Lee Whorf dalam artikelnya yang bertajuk  ‘Language and Logic’(1941). Empat tahun kemudian Charles Fries menerbitkan bukunya yang bertajuk ‘Teaching & Learning English As a Foreign Language’ (1945) dan seterusnya Robert Lado yang telah menulis sebuah buku yang bertajuk ‘Linguistic Across Culture’ (1957) yang memainkan peranan penting dan menjadi asas perkembangan bidang analisis kontrastif ini. Mereka juga telah menjelaskan bahawa kajian kontrastif ini amat diperlukan dalam pengajaran bahasa. Seperti yang dinyatakan oleh Sharwood-Smith (1981:13) dalam Quah Chiew Kin (1998) bahawa analisis kontrastif ini boleh dilihat berdasarkan dua sudut yang berbeza, iaitu daripada perspektif  linguistik dan perspektif pengajaran bahasa. Kedua-duanya saling bergantung antara satu sama lain. 
Kajian berkaitan analisis kontrastif ini tidak bergantung kepada sebarang model linguistik tertentu asalkan dua bahasa yang dikaji itu menggunakan kerangka teori yang sama. Pada asasnya analisis kontrastif boleh dibahagikan kepada beberapa bahagian, iaitu analisis secara gramatikal atau struktural, analisis secara sintaksis dan analisis berdasarkan aspek pragmatik. Kajian ini khususnya akan memberi fokus kepada penelitian tentang analisis kontrastif berdasarkan analisis struktural seperti yang ditetapkan dalam prosedur analisis kontrastif yang dinyatakan oleh Lado (1957) iaitu membandingkan deskripsi dua bahasa yang terlibat. Berdasarkan kajian ini unsur yang akan dibandingkan ialah unsur anafora dalam teks ilmiah. Halliday (1965), pernah mencadangkan yang penetapan untuk kebolehbandingan sesuatu analisis struktur dan unsur-unsur linguistik mestilah dua sistem yang sememangnya setara untuk dibandingkan. Perbandingan tersebut akan melibatkan struktur dalam kedua-dua sistem bahasa itu, iaitu bahasa Melayu dan bahasa Inggeris.
Model kajian

Anafora penting dalam pembinaan sesuatu teks bagi memperlihatkan pautan dan keteraturan fikiran. Anafora juga berguna untuk menunjukkan bahawa sesuatu teks itu bukan sahaja bergantung pada fakta yang disajikan tetapi juga kepada aspek lain seperti susunan dengan aturan yang padu hingga menghasilkan satu penulisan yang baik. Kajian ini menerapkan model pautan yang telah dicadangkan oleh Halliday (2004) yang mengatakan bahawa rujukan merupakan salah satu unsur tautan yang utama. Rujukan anafora ini merupakan salah satu unsur rujukan itu. Seperti yang telah dinyatakan dalam  Halliday dan Hassan (1976: 33), anafora itu ialah satu daripada rujukan endofora yang menjadi alat kohesi untuk mewujudkan tautan atau kohesi di dalam teks, iaitu dengan cara merujuk kembali maklumat yang telah disebut sebelumnya. Item rujukan boleh merupakan rujukan endofora (rujukan tekstual) dan juga rujukan eksofora (rujukan situasi). Tautan rujukan dalam model Halliday dan Hasan, hanya bersifat endofora, iaitu anafora dan katafora. Endofora atau rujukan tekstual merupakan suatu unsur yang boleh merujuk kepada sesuatu pernyataan yang telah dijelaskan dalam teks.  Hal ini bermakna tautan rujukan oleh Halliday itu hanya bersifat rujukan tekstual iaitu rujukan dalam teks atau menurut Mona Baker (1992:181) rujukan yang digunakan dalam Halliday merupakan rujukan yang khususnya untuk menunjukkan perkaitan  antara dua pernyataan  linguistik yang digunakan dalam   sesuatu teks. Hal ini memerlukan pembaca untuk mengenal pasti sesuatu identiti yang dibincangkan dengan merujuk kepada konteks terdekat (immediate context). 

Menurut Mohamad Shahidan (2005), untuk membentuk pertautan, terdapat beberapa cara yang boleh dilakukan, misalnya dengan mengulang perkataan-perkataan yang penting dalam sesebuah penulisan. Terhasilnya pautan antara ayat dengan ayat dan perenggan dengan perenggan dalam sesebuah penulisan akan menjadikan ayat dan perenggan bergerak lancar. Oleh itu tiada idea atau fikiran yang tertinggal kerana susunan dan kesatuan telah tersusun rapi.  Antara penghubung yang sering digunakan untuk mewujudkan pertautan dalam ayat atau perenggan ialah anafora yang bermaksud hubungan antara kata ganti nama dalam sesuatu ayat yang sama atau ayat sebelumnya. Kata yang menjadi penghubung itu dikatakan ada hubungan anafora.  Halliday dan Hasan (1976) mengatakan rujukan anafora merupakan satu hubungan semantik boleh dibahagi kepada rujukan personal (kata ganti nama, kata penentu), rujukan demonstratif (kata penentu, adverba), dan rujukan perbandingan (adjektif, adverba).  
Tumpuan kajian ini adalah anafora yang merujuk kepada rujukan personal (kata ganti nama) dan rujukan demonstratif (kata penentu). Rujukan personal atau diri ialah rujukan dengan menggunakan kata ganti nama diri, milik dan penentu milik terhadap sesuatu dengan menentukan fungsinya atau peranannya di dalam situasi penulisan dan pertuturan. Sistem rujukan ini dikenali sebagai diri atau orang. Menurut Halliday (2004:554) dalam rujukan personal ini kategori yang merujuk kepada orang digunakan dalam membuat rujukan kembali. Kebanyakan rujukan anafora biasanya terdiri daripada kata ganti nama atau kata penentu milik. Contoh anafora rujukan personal ialah I, me, you, we, us, him, mine, his, they dan their.
Rujukan demonstratif merupakan satu lagi item yang berkait dengan rujukan bersama yang dinyatakan di atas selain rujukan personal, dan digunakan dengan strategi yang berbeza.Rujukan demonstratif pada dasarnya ialah satu bentuk petunjuk lisan. Penutur mengenal pasti rujukan tersebut berdasarkan skala yang terdekat. Demonstratif keadaan (adverba) contohnya here, there, now and then merujuk kepada lokasi sesuatu proses yang menunjukkan ruang atau masa yang biasanya berlaku secara langsung dan bukannya melalui lokasi seseorang atau sesuatu objek yang terlibat dalam proses tersebut. Rujukan demostratif yang lain ialah this, these, that  dan those. 
Teks Kajian
Makalah ini mengkaji penggunaan anafora dalam teks Blue Ocean Strategy yang diterjemahkan menjadi  “Strategi Laut Biru”. Buku ini bertujuan untuk menjadi agen penggerak dalam pembinaan strategi yang bijak agar kekal cemerlang yang akan memberi kesan positif bagi sesebuah syarikat dengan cara mewujudkan Laut Biru.  Buku ini mencabar sesebuah syarikat untuk keluar daripada Laut Merah yang penuh persaingan dengan mewujudkan ruang pasaran yang tidak direbut yang menjadikan persaingan tidak lagi relevan. Buku ini kemudiannya menunjukkan kepada mereka cara untuk mencapai sesuatu matlamat itu.  Buku ini ditulis berdasarkan kajian yang dibuat oleh Profesor W.Chan Kim dan Renee Mauborgne. Kandungan buku ini adalah berdasarkan penyelidikan lebih daripada 15 tahun, penganalisisan data lebih daripada 100 tahun dan siri artikel “The Harvard Business Review” serta artikel akademik berkait dengan pelbagai dimensi tentang tajuk ini. Penulis telah menerapkan teori dan praktikal dalam buku ini.
Teks ini berbentuk terjemahan selari, iaitu daripada bahasa Inggeris ke bahasa Melayu. Menurut Baker (1995) dan Sinclair (1996), terjemahan selari merupakan terjemahan daripada teks yang asalnya ditulis dalam bahasa A bersama-sama terjemahannya dalam bahasa B (bahasa C … dan bahasa n). Keselarian sesuatu teks digunakan untuk membuat perbandingan antara kedua-dua bahasa (Quah Chew Kin, 2002). 
Analisis anafora tertumpu pada beberapa perenggan yang terdapat dalam buku ini.  Setiap ayat dalam perenggan akan dikenal pasti berdasarkan pelabelan di bahagian hujung ayat iaitu A1, A2, A3 dan seterusnya, manakala setiap perenggan akan dilabelkan dengan  P1, P2, P3 dan seterusnya bagi contoh dalam bahasa Melayu. Bagi contoh dalam bahasa Inggeris pula setiap ayat dalam perenggan akan dikenal pasti berdasarkan pelabelan di bahagian hujung ayat juga iaitu Aa1, Aa2, Aa3 dan seterusnya, manakala setiap perenggan akan dilabelkan dengan  Pr1, Pr2, Pr3 dan seterusnya. Oleh itu huraian analisis akan dibuat dengan bantuan label-label tersebut.
Contoh-contoh ayat dengan perlabelan:

A. Syarikat ini1 diwujudkan pada tahun 1984 oleh sekumpulan artis jalanan (A2). Persembahannya telah dipertontonkan di hadapan lebih daripada 40 juta penonton di 90 buah bandar raya di seluruh  dunia (A3). [P1] 
B. There was also increasing sentiment against the use of animals in circuses by animal rights groups (Aa10). Ringling Bros. and Barnum & Bailey set the standard, and competing smaller circuses essentially followed with scaled-down version (Aa11). From the perspective of competition-based strategy, then the circus industry appeared unattractive (Aa12). [Pr2]
Contoh A di atas menunjuk ayat-ayat dalam bahasa Melayu yang diambil itu merupakan ayat ke-2 (A2) dan ke-3 (A3) dalam teks dan terletak dalam perenggan pertama [P1]. Oleh itu pelabelan untuk kedua-dua ayat ini boleh ditulis sebagai (A2, P1) dan (A3, P1). Manakala contoh B pula menunjuk ayat-ayat dalam bahasa Inggeris yang diambil itu merupakan ayat ke-10 (Aa10), ayat ke-11 (Aa11) dan ayat ke-12 (Aa12) dalam teks dan terletak dalam perenggan ke-2 [Pr2]. Oleh itu pelabelannya ditulis sebagai (Aa10, Pr2), (Aa11, Pr2) dan (Aa12, Pr2)
Hasil Kajian
Perbincangan hasil kajian akan hanya tertumpu pada rujukan personal dan rujukan demonstratif yang terdapat dalam teks kajian.  Makalah ini akan membincangkan sejumlah 4 perenggan yang selari untuk kedua-dua bahasa Melayu dan Inggeris.  Akan dibincangkan terlebih dahulu unsur anafora dalam teks terjemahan bahasa Melayu sebelum disusuli oleh teks asal bahasa Inggeris sebagai perbandingan.  Misalnya:
(1a)
Guy Laliberte, seorang bekas pemain akordion, ahli jangkungan dan pemakan api, kini menjadi Ketua Pegawai Eksekutif di Cirque du Soleil, salah sebuah syarikat eksport budaya yang terbesar di Kanada (A1). Syarikat ini1 diwujudkan pada tahun 1984 oleh sekumpulan artis jalanan (A2). Persembahannya telah dipertontonkan di hadapan lebih daripada 40 juta penonton di 90 buah bandar raya di seluruh  dunia (A3).   Dalam masa kurang 20 tahun, Cirque du Soleil telah mencapai tahap pendapatan yang menyamai jumlah pendapatan yang diperoleh oleh Ringling Brothers dan Barnum & Bailey, peneraju global dalam industri sarkas yang dicapai dalam tempoh lebih 100 tahun (A4). [P1]
(1b)
Apa yang menjadikan perkembangan pesat ini2 cukup menakjubkan ialah ia bukan dicapai dalam industri yang sedang berkembang tetapi dalam industri yang mengecut, di mana analisa strategik tradisional telah menunjukkan potensi pertumbuhan yang sangat terhad (A5). Faktor kuasa penawaran artis bagi pertunjukan sarkas semakin meningkat (A6). Begitu juga dengan kuasa beli pengguna (A7). Bentuk hiburan alternatif yang wujud daripada pelbagai jenis hiburan di bandar ‘secara hidup’ kepada acara-acara sukan, hinggalah hiburan di rumah telah memburukkan lagi prospek industri ini3 (A8). Kanak-kanak lebih mementingkan “Play Station” berbanding dengan sarkas di padang (A9). Akibatnya industri mengalami kemerosotan disebabkan oleh kekurangan penonton yang menyebabkan penurunan pendapatan dan keuntungan (A10). Pada masa yang sama wujud sentimen yang semakin meningkat untuk tidak menggemari penggunaan binatang dalam sarkas oleh kumpulan-kumpulan pencinta alam (A11). Ringling Brothers dan Barnum & Bailey telah mewujudkan standard dan sarkas-sarkas pesaing yang lebih kecil telah ikut sama dan mewujudkan versi sarkas mereka yang bersaiz kecil (A12). Dari perspektif strategi berasaskan persaingan, industri sarkas telah menjadi kurang menarik (A13). [P2]
Berdasarkan analisis, unsur rujukan yang ditemui dalam contoh petikan di atas ialah:
1. Syarikat ini1 – merujuk kepada Cirque du Soleil, salah sebuah syarikat eksport budaya

· ini1 dalam ayat 2 (A2) merujuk kepada Cirque du Soleil, salah sebuah syarikat eksport budaya dalam ayat 1 (A1)
2. Persembahannya - merujuk kepada Cirque du Soleil
· nya dalam ayat 3 (A3) merujuk kepada Cirque du Soleil dalam ayat 2 (A2)
3. Apa yang menjadikan perkembangan pesat ini2 – rujuk kepada Dalam masa kurang 20 tahun, Cirque du Soleil telah mencapai tahap pendapatan yang menyamai jumlah pendapatan yang diperoleh oleh Ringling Brothers dan Barnum & Bailey, peneraju global dalam industri sarkas yang dicapai dalam tempoh lebih 100 tahun.

· ini2 dalam ayat 5 (A5) merujuk kepada keseluruhan ayat 4 (A4).

4. Ia – merujuk kepada perkembangan pesat ini

Ia dalam ayat 5 (A5) merujuk kepada perkembangan pesat ini dalam ayat yang sama.  
5. prospek industri ini3 – merujuk kepada pertunjukan sarkas
· ini3 dalam ayat 8 (A8) merujuk kepada pertunjukan sarkas dalam ayat 6 (A6)
6. Pada masa yang sama – merujuk kepada Kanak-kanak lebih mementingkan “Play Station” berbanding dengan sarkas di padang. Akibatnya industri mengalami kemerosotan disebabkan oleh kekurangan penonton yang menyebabkan penurunan pendapatan dan keuntungan.
· Pada masa yang sama dalam ayat 11 (A11) merujuk kepada Kanak-kanak lebih mementingkan “Play Station” berbanding dengan sarkas di padang. Akibatnya industri mengalami kemerosotan disebabkan oleh kekurangan penonton yang menyebabkan penurunan pendapatan dan keuntungan. dalam ayat 8 (A8), iaitu keseluruhan ayat 8 (A8) tersebut.
Rujukan anafora yang dapat ditemui dalam teks kajian di atas ialah kata ini1 dalam frasa Syarikat ini1, iaitu dalam (A2, P1) yang merujuk kepada Cirque du Soleil, salah sebuah syarikat eksport budaya terbesar di Kanada (A1, P1). Kata –nya  dalam perkataan Persembahannya (A3, P1) juga merujuk kepada Cirque du Soleil, salah sebuah syarikat eksport budaya terbesar di Kanada (A1, P1). Manakala  ini2 dalam ayat Apa yang menjadikan perkembangan pesat ini2 (A5,P2) merujuk kepada ayat Dalam masa kurang 20 tahun, Cirque du Soleil telah mencapai tahap pendapatan yang menyamai jumlah pendapatan yang diperoleh oleh Ringling Brothers dan Barnum & Bailey, peneraju global dalam industri sarkas yang dicapai dalam tempoh lebih 100 tahun (A4, P2). Aspek rujukan anafora seterusnya yang ada dalam contoh B1 di atas ialah ia dalam ayat Apa yang menjadikan perkembangan pesat ini2 cukup menakjubkan ialah ia bukan dicapai dalam industri yang sedang berkembang…(A5, P2) yang menggantikan frasa perkembangan pesat ini dalam ayat yang sama. Ini3 dalam ayat A8 merujuk kepada  frasa pertunjukan sarkas dalam ayat A6, P2 dan seterusnya Pada masa yang sama dalam ayat A11 merujuk kepada Kanak-kanak lebih mementingkan “Play Station” berbanding dengan sarkas di padang. Akibatnya industri mengalami kemerosotan disebabkan oleh kekurangan penonton yang menyebabkan penurunan pendapatan dan keuntungan iaitu keseluruhan ayat A9 – A10, P2.

Yang berikut dipaparkan pula petikan asal terjemahan perenggan (1a) dan (1b) di atas sebagai perbandingan kajian.

(2a)
A one time accordion player, stilt-walker, and fire-eaten, Guy Laliberte is now CEO of Cirque du Soleil, one of Canada’s largest cultural exports(Aa1). Created in 1984 by a group of street performers, Cirque’s productions have been seen by almost forty million people in ninety cities around the world (Aa2). In less than twenty years Cirque du Soleil has achieved a level of revenues that took Ringling Bros. and Barnum & Bailey – the global champion of the circus industry more than one hundred years to attain(Aa3). [Pr1]
(2b)
What makes this rapid growth all the more remarkable is that it was achieved in an attractive industry but rather in a declining industry in which traditional strategic pointed to limited potential for growth (Aa4). Supplier power on the part of stars performers was strong (Aa5). So was buyer power (Aa6). Alternative forms of entertainment – ranging from various kind of urban live entertainment to sporting events to home entertainment – cast an increasingly long shadow (Aa7). Children cried out for PlayStations rather than a visit to the travelling circus (Aa8). Partially as a  result, the industry was suffering from steadily decreasing audiences and, in turn, declining revenue and profits (Aa9). There was also increasing sentiment against the use of animals in circuses by animal rights groups (Aa10). Ringling Bros. and Barnum & Bailey set the standard, and competing smaller circuses essentially followed with scaled-down version (Aa11). From the perspective of competition-based strategy, then the circus industry appeared unattractive (Aa12). [Pr2]
Berdasarkan analisis, senarai anafora yang wujud dalam contoh (2a) dan (2b) ialah:
1. this rapid growth – merujuk kepada In less than twenty years Cirque du Soleil has achieved a level of revenues that took Ringling Bros. and Barnum & Bailey – the global champion of the circus industry– more than one hundred years to attain.
· Oleh itu, this dalam ayat 4  (Aa4) di atas merujuk kepada keseluruhan ayat 3 (Aa3)
2. It – merujuk kepada this rapid growth 
· Hal ini menunjukkan it dalam ayat 4 (Aa9) pula merujuk kepada this rapid growth dalam ayat yang sama 
3. the industry – merujuk kepada the travelling circus
· Oleh itu, the dalam ayat 9 (Aa9) di atas merujuk kepada the travelling circus dalam ayat 8 (Aa8)
4. there – merujuk kepada Children cried out for PlayStations rather than a visit to the travelling circus. Partially as a  result, the industry was suffering from steadily decreasing audiences and, in turn, declining revenue and profits.
· Oleh itu there dalam ayat 10 (Aa10) di atas merujuk kepada Children cried out for PlayStations rather than a visit to the travelling circus. Partially as a  result, the industry was suffering from steadily decreasing audiences and, in turn, declining revenue and profits. Dalam ayat 8 (Aa8) dan ayat 9 (Aa9).
5. then – merujuk kepada Ringling Bros. and Barnum & Bailey set the standard, and competing smaller circuses essentially followed with scaled-down versions.
· Oleh itu then dalam ayat 12 (Aa12)merujuk kepada Ringling Bros. and Barnum & Bailey set the standard, and competing smaller circuses essentially followed with scaled-down versions. Dalam ayat 11 (Aa11).
Berdasarkan contoh di atas dapat dilihat kehadiran this, it, the, then  dan there sebagai rujukan anafora. Kesemua rujukan tersebut dikategorikan sebagai rujukan demostratif yang berfungsi untuk menjelaskan lagi maklumat yang pernah diceritakan sebelumnya tanpa perlu mengulang ayat atau frasa yang dirujuk atau anteseden.
Contoh di atas menunjukkan terdapatnya rujukan anafora this, iaitu dalam frasa this rapid growth dalam Pr2 yang merujuk kepada ayat (Aa3, Pr1), iaitu In less than twenty years Cirque du Soleil has achieved a level of revenues that took Ringling Bros. and Barnum & Bailey – the global champion of the circus industry– more than one hundred years to attain. Oleh itu, this dalam ayat (Aa4, Pr2) dalam contoh 2b merujuk kepada keseluruhan ayat Aa3, Pr1. Rujukan demostratif this merupakan kata penentu yang berfungsi untuk menghubungkan frasa this rapid growth dengan maksud yang terkandung dalam ayat (Aa3, Pr1). It  merujuk kepada this rapid growth. Hal ini menunjukkan it dalam ayat (Aa4, Pr2) pula merujuk kepada this rapid growth ayat yang sama dalam Pr2 itu. Manakala rujukan ganti diri it pula ialah kata ganti nama diri ketiga. Dalam contoh 2b it itu dikaitkan maksud penggunaannya dengan frasa this rapid growth. Tujuannya agar frasa tersebut tidak diulang penggunaannya dalam ayat yang sama. Kata penentu the dalam ayat (Aa9, Pr2) merujuk kepada frasa the travelling circus (Aa8, Pr2). There dalam ayat A10 pula merujuk kepada keseluruhan ayat (Aa8 – Aa9, Pr2). Hal ini menunjukkan dengan satu perkataan rujukan anafora there dapat menggantikan maksud keseluruhan yang ada dalam kedua-dua ayat tersebut yang menjadikan sesuatu penulisan itu lebih menarik lagi. Seterusnya then dalam Aa12 merujuk kepada keseluruhan ayat  Aa11.
Secara keseluruhannya, contoh di atas memperlihatkan beberapa aspek rujukan yang digunakan bagi merujuk kepada anteseden-anteseden tertentu. Aspek-aspek rujukan yang digunakan ialah ini, nya dan pada masa yang sama. Dapat diperhatikan bahawa teks bahasa Melayu menggunakan dua aspek rujukan, iaitu ini dan nya, sedangkan tiada aspek rujukan yang digunakan dalam teks bahasa Inggeris. Kedua-dua rujukan ini dan nya, merujuk kepada anteseden yang sama, iaitu Cirque du Soleil. Hal ini menunjukkan bahawa ada perbezaan penggunaan aspek rujukan antara bahasa Inggeris dan bahasa Melayu. Begitu juga dengan penggunaan there dalam bahasa Inggeris yang telah digantikan dengan pada masa yang sama dalam bahasa Melayu yang dikategorikan oleh Asmah (2009) sebagai kata ganti adverba.
Dalam contoh tersebut, unsur ini merupakan kata ganti nama tunjuk, seperti yang dijelaskan oleh Asmah Hj. Omar (2005:119), ini  dan itu digunakan sebagai penunjuk dalam semua peristiwa bahasa dan semua jenis teks. Manakala nya dan ia ialah kata ganti nama diri ketiga. Kalau dilihat konteks penggunaannya dalam contoh-contoh di atas didapati bahawa dalam bahasa Inggeris penulis menggunakan this dan it sebagai unsur rujukan, manakala apabila teks itu diterjemahkan ke dalam bahasa Melayu, this telah digantikan dengan ini dan it pula digantikan dengan ia. Asmah Hj. Omar (2005:116), ada mengatakan bahawa dalam bahasa Melayu kini ia hanya terdapat dalam bahasa kesusasteraan, tetapi dalam karangan-karangan saintifik, penggunaan ia telah dihidupkan semula; bahkan sekarang ia agak “ghairah” digunakan. Hal ini mungkin kerana pengaruh daripada bahasa Inggeris dalam kalangan ahli sains dan ahli akademik kita. Menurut Asmah lagi, bahasa Melayu tidak mempunyai kata yang boleh disepadankan dengan it, sedangkan dalam bahasa Inggeris it ialah sebagai ganti nama neutral yang boleh menggantikan apa saja dalam bentuk mufrad kecuali manusia. Berdasarkan contoh di atas, jelas menunjukkan ia merupakan terjemahan daripada it. Manakala nya merupakan kata ganti nama yang merujuk kepada ayat yang menceritakan tentang Cirque du Soleil, salah sebuah syarikat eksport budaya (A1, P1). Berdasarkan Asmah Hj. Omar (2005:117), rujukan nya tidak terhad kepada jumlah mufrad tetapi juga jumlah jamak. Sedangkan dalam bahasa Inggeris tiada unsur rujukan yang digunakan kerana penulis menggunakan klausa “…Cirque’s productions have been seen by almost forty million people in ninety cities around the world.” Penulis telah mengulang unsur Cirque. Seterusnya perhatikan pula perenggan yang berikut:
(3a)
Cirque du Soleil berjaya kerana mereka menyedari bahawa untuk berjaya pada masa akan datang, syarikat mesti berhenti bersaing antara satu sama lain (A18). Satu-satunya cara untuk mengalahkan persaingan adalah dengan berhenti daripada cuba mengalahkan pesaing (A19). [P4]
(3b)
Untuk memahami pencapaian Cirque du Soleil, bayangkan ruang pasaran yang terdiri daripada dua buah laut, satu laut merah dan satu lagi laut biru (A20). Laut merah menggambarkan semua industri yang wujud masa kini (A21). Ini4 dipanggil ruang pasaran yang dikenali (A22). Laut biru menggambarkan industri yang belum wujud hari ini (A23). Ini5 adalah ruang pasaran yang belum diketahui (A24). [P5]
Berdasarkan analisis terhadap contoh (3a) dan (3b) di atas, anafora yang terdapat dalam teks ialah:
1. Mereka – merujuk kepada Cirque du Soleil
· Oleh itu mereka dalam ayat 18 (A18) merujuk kepada Cirque du Soleil dalam ayat yang sama.

2. Ini4 - merujuk kepada Laut merah menggambarkan semua industri yang wujud masa kini 

· Oleh itu Ini4 dalam ayat 22 (A22), merujuk kepada Laut merah menggambarkan semua industri yang wujud masa kini dalam ayat 21 (A21).

3. Ini5 – merujuk kepada Laut biru menggambarkan industri yang belum wujud hari ini
· Oleh itu Ini5 dalam ayat 24 (A24) di atas, merujuk kepada Laut biru menggambarkan industri yang belum wujud hari ini dalam ayat 23 (A23).

Anafora mereka dalam ayat (A18, P4) merujuk kepada Cirque du Soleil dalam ayat yang sama. Hal ini adalah bertujuan untuk mengelakkan pengulangan menulis frasa yang sama dalam ayat yang sama itu. Ini4 dalam ayat (A22, P5) pula merujuk kepada Laut merah menggambarkan semua industri yang wujud masa kini dalam ayat (A2, P5). Ini5 dalam ayat (A24, P5), merujuk kepada Laut biru menggambarkan industri yang belum wujud hari ini dalam ayat (A23, P5). Ini4 dan Ini5 bertindak sebagai kata tunjuk untuk merujuk kepada ayat sebelumnya.  Bandingkan penemuan anafora dalam teks terjemahan bahasa Melayu di atas dengan teks asal bahasa Inggeris yang berikut:
(4a)
Cirque du Soleil succeeded because it realized that to win in the future, companies must stop competing with each other (Aa13). The only way to beat the competition is to stop trying to beat the competition (Aa14). [Pr4]
(4b)
To understand what Cirque du Soleil has achieved, imagine a market universe composed of two sorts of oceans: red oceans and blue oceans(Aa15). Red oceans represent all the industries in existence today (Aa16). This2 is the known market space (Aa17). Blue oceans denote all the industries not in existence today (Aa18). This3 is the unknown market space (Aa19).[Pr5]
Unsur anafora bahasa Inggeris yang ditemui dalam contoh (4a) dan (4b) ialah:
1. It – merujuk kepada Cirque du Soleil
· Oleh itu it dalam ayat 13 (Aa13) merujuk kepada Cirque du Soleil dalam ayat yang sama.

2. The competition – merujuk kepada companies must stop competing with each other.
· Oleh itu the dalam ayat 14 (Aa14) merujuk kepada companies must stop competing with each other dalam ayat13 (Aa13).

3. This2 – merujuk kepada Red oceans represent all the industries in existence today.
· Oleh itu this2 dalam ayat 17 (Aa17) merujuk kepada Red oceans represent all the industries in existence today dalam ayat 16 (Aa16). 

4. This3 – merujuk kepada Blue oceans denote all the industries not in existence today.
· Oleh itu this3 dalam ayat 19 (Aa19) merujuk kepada Blue oceans denote all the industries not in existence today dalam ayat 18 (Aa18). 

Unsur it dalam ayat (Aa13, Pr4) merujuk kepada Cirque du Soleil dalam ayat yang sama. The dalam ayat (Aa14, Pr4) pula merujuk kepada companies must stop competing with each other dalam ayat (Aa13, Pr4). Anafora This2 dalam ayat A17 menjadi kata penentu yang merujuk kepada Red oceans represent all the industries in existence today dalam ayat A16, P5. Begitu juga This3 dalam ayat Aa19 merupakan kata penentu untuk merujuk kepada Blue oceans denote all the industries not in existence today dalam ayat (Aa18, Pr5). 
Perbandingan antara contoh perenggan bahasa Melayu dan Inggeris menunjukkan contoh (4a) dan (4b) menggunakan rujukan demonstratif it, the dan this, sedangkan aspek rujukan anafora yang digunakan dalam (3a) dan (3b) hanyalah ini. Dapat dilihat bahawa secara kontrastifnya aspek rujukan yang digunakan dalam contoh  kedua-dua bahasa agak berbeza. Perenggan pertama dalam (3a) dan (3b) menggunakan rujukan demonstratif it dan the, tetapi aspek rujukan yang boleh dikatakan padanan kepada rujukan the tiada digunakan dalam perenggan pertama (4a) dan (4b). Cuma it  sahaja yang telah diberi padanan mereka. Terdapat sedikit perbezaan dari segi penggunaan rujukannya tapi masih lagi mengekalkan maksud yang sama. Seperti yang dikatakan dalam Asmah (2005:116) bahawa bahasa Melayu tidak mempunyai kata yang boleh disepadankan dengan it, sedangkan dalam bahasa Inggeris it ialah sebagai ganti nama neutral yang boleh menggantikan apa saja dalam bentuk mufrad kecuali manusia. Walaupun penggunaan aspek rujukan dalam kedua-dua contoh tidak sama, tetapi kedua-dua contoh tersebut masih lagi dapat mengekalkan makna yang sama tanpa sebarang pengurang atau penambahan maklumat. 
Kesimpulan
Berdasarkan analisis anafora terhadap teks terjemahan, didapati dari aspek strukturalnya, unsur rujukan anafora dalam teks ilmiah tidak semestinya selari antara bahasa Inggeris dan bahasa Melayu. Hal ini kerana setiap bahasa mempunyai sistemnya yang tersendiri. Setiap bahasa mempunyai sistem polanya yang berbeza antara satu bahasa dengan bahasa yang lain. Namun begitu penggunaan rujukan anafora ini penting dalam menghasilkan sesuatu penulisan yang baik bagi memperlihatkan pautan dan keteraturan fikiran di dalamnya. Persamaan dan perbezaan yang dilihat berdasarkan pendekatan analisis kontrastif dalam kajian ini dapat menjelaskan bahawa bentuk anafora dalam kedua-dua teks bahasa Inggeris dan bahasa Melayu tidak selalunya serupa untuk mendapat makna yang tepat dan sama. Keadaan ini disebabkan oleh sesuatu bahasa itu bersifat bervariasi contohnya dari segi struktur sintaksis sesuatu bahasa itu dan sesuatu bahasa terbina berdasarkan kebiasaan dalam bahasa itu sendiri dengan ciri-cirinya yang khas dan unik. Oleh itu penggunaan unsur-unsur rujukan anafora itu mestilah disesuaikan mengikut kehendak dan kesesuaian bahasa sesuatu teks itu sama ada dalam bahasa Inggeris atau bahasa Melayu.
RUJUKAN
Asmah Hj. Omar. 2005. Bahasa Malaysia Saintifik. Kuala Lumpur : Dewan Bahasa dan Pustaka & Kementerian Pendidikan Malaysia
Asmah Hj. Omar. 2009. Panduan Wacana Akademik, Teori dan Penerapan .Kuala Lumpur : Dewan Bahasa dan Pustaka. 

Basil Hatim & Ian Mason. 1990. Discourse and the Translators. London & New York : Longman.
Baker, M. 1992. In Other Words – A Course Book on Translation. London & New York : Routledge

Carter, R.dll. 2001. Working With Texts: A Core Book for Language Analysis. London dan New York: Routledge.
Elizabeth J. Pretorius. 2005. English As A Second Language Learner Differences in Anaphoric Resolution: Reading to Learn in the Academic Context. Applied Psycholinguistics Jurnal. 26:4:521-539 

Halliday, M.A.K., & Hasan, R. 1976. Cohesion in English. London : Longman Group Limited.
Halliday, M.A.K . 2004. Revised by Christian M.I.M Matthiessen.  An Introduction to Functional Grammar. London : Arnold

Johansson, Stig and Knut Hofland. 1994. Towards an English-Norwegian Parallel Corpus. In U.Fries, G.Tottie, and P.Schneider (eds.), Creating and Using English Language Corpora, 25-37. Amsterdam and Atlanta, GA:Rodopi
Kamarudin Hj. Husin. 1995. Laras Bahasa, Kuala Lumpur: Dewan Bahasa dan Pustaka.
Khazriyati Salehuddin, Tan Kim Hua & Marlyna Maros. 2006. Definiteness And Indefiniteness: A Contrastive Analysis Of The Use Of Determiners Between The Malay Language And English. GEMA Online™ Journal of Language Studies, 6(1), 21 – 30.
Lado, Robert. 1957. Linguistics Across Cultures, Applied Linguistics Language Teachers. Ann Arbor, MI: University of Michigan Press

McCarthy, Michael. 1991. Discourse Analysis For The Language Teachers. New York: Cambridge University Press.

Mohamad Shahidan. 2005. Menulis Sebagai Keterampilan Berbahasa dan Berfikir. Pelita Bahasa, 7, 15-17.

Quah Chiew Kin. 1998. Translating English Affixes into Malay. Bangi:Fakulti Pengajian Bahasa UKM.

Radiah Yusoff & Nor Aini Ismail. 2000. Anafora dan Katafora. Dewan Bahasa Mac: 403-412. Jilid 44, Bil.3. 
Radiah Yusoff & Nor Aini Ismail. 2002. Kohesi dalam Wacana Bertulis. Dewan Bahasa Febuari: 26-31
Sinclair, J. 1996. Preliminary Recommendations on Corpus Typology. EAGTCWG CTYP/P. Mei 1996. EAGLES. 23 Disember 2000

<http://www.ilc.pi.cnr.it/EAGLES96/corpustyp/corpustyp.html>
W. Chan Kim & Renée Mauborgne. 2005. Blue Ocean Strategy. Massachusetts : Harvard Bussiness School Press. 

W. Chan Kim & Renée Mauborgne. 2005. Strategi Laut Biru. Terj. Yayasan Kajian dan Strategi Melayu. Massachusetts : Harvard Bussiness School Press.

Wong Fook Khoon. 1996. Cohesive Devices in English and Malay: An Interlingual Study Via Translation.TesisPhD. Fakulti Bahasa dan Linguistik, Universiti Malaya.
Penulis 
Midiyana ialah pensyarah di Akademi Pengajian Bahasa, UiTM, Shah Alam.  Bidang 

pengkhususannya ialah terjemahan, analisis kontrastif.
Mohammad Fadzeli Jaafar ialah Prof. Madya di Program Linguistik, Pusat Pengajian Bahasa 

dan Linguistik, Universiti Kebangsaan Malaysia.  Bidang pengkhususannya ialah stilistik,

selain meminati beberapa subbidang linguistik yang lain, iaitu sintaksis, pragmatik dan

sosiolinguistik.
CADANGAN PEWASIT UNTUK MAKALAH INI:

1)
PROF. MADYA DR. AHMAD MAHMOOD BIN MUSANIF

Fakulti Bahasa Moden dan Komunikasi

University Putra Malaysia

019-3780073

Emel:  amusanif@upm.edu.my
2)
PROF. DR. IDRIS AMAN


Program Linguistik, PPBL.


University Kebangsaan Malaysia


019-2725958
Emel: idrisa@ukm.edu.my
�Kata “saintifik” yang digunakan dalam buku Bahasa Malaysia Saintifik tidak terhad kepada pengertian sains (fizik, kimia, matematik, biologi dan sebagainya), tetapi meliputi juga bidang sains sosial. Boleh dikatakan bahawa “saintifik” di sini sama maknanya dengan “akademik”, (Asmah Hj. Omar, 2005).

